
Στοιχειακή ανάλυση στερεών απορριμμάτων
1. Στοιχειακή Ανάλυση (ultimate analysis) 
Η στοιχειακή ανάλυση του καυσίμου περιλαμβάνει τον προσδιορισμό του άνθρακα (C), του υδρογόνου (Η), του αζώτου (Ν) και του θείου (S). 
Ο ποσοτικός προσδιορισμός του άνθρακα, του υδρογόνου, του αζώτου και του θείου γίνεται στο εργαστήριο με τον αυτόματο στοιχειακό αναλυτή EuroVector, Elemental Analysis CHNS-O.
Η ανάλυση βασίζεται στις αρχές της καύσης του δείγματος σε υψηλή θερμοκρασία (αστραπιαία καύση-flash combustion) σε περίσσεια οξυγόνου και στη διαδοχική οξείδωση και αναγωγή των απαερίων της καύσης. Μετά την καύση, τα αέρια εισέρχονται σε στήλη χρωματογραφίας όπου διαχωρίζονται και  στη συνέχεια οδηγούνται στον ανιχνευτή θερμικής αγωγιμότητας (TCD), όπου ποσοτικοποιούνται. Ο ανιχνευτής TCD παράγει ένα μετρήσιμο ηλεκτρικό σήμα, ανάλογο της ποσότητας του στοιχείου που αναλύεται. Το ηλεκτρικό αυτό σήμα εμφανίζεται από το λογισμικό ανάλυσης ως μια κορυφή που αντιστοιχεί σε συγκεκριμένο στοιχείο (π.χ. άνθρακας ή άζωτο). Το σήμα του ανιχνευτή σχεδιάζεται συναρτήσει του χρόνου που απαιτείται για το διαχωρισμό από τη στήλη, μετά από την εισαγωγή του δείγματος. Η αποτύπωση που προκύπτει είναι το χρωματογράφημα, μέσω του οποίου υπολογίζεται ακολούθως το εμβαδόν της κάθε κορυφής, και χρησιμοποιώντας την κατάλληλη βαθμονόμηση γίνεται η ποσοτικοποίηση του κάθε στοιχείου.

Πειραματική Διαδικασία
Τα δείγματα εισάγονται μέσω του αυτόματου δειγματολήπτη (40 θέσεων).  Ο χρόνος ανάλυσης του κάθε δείγματος είναι 300 sec. Ως φέρον αέριο χρησιμοποιείται  ήλιο με ρυθμό ροής 80mL/min,  ενώ η ροή του οξυγόνου ήταν 20 mL/min.  Οι αντίστοιχες πιέσεις ήταν 70 kPa για το ήλιο και 35 kPa για το οξυγόνο. Η θερμοκρασία στη στήλη και στον φούρνο παραμένει σταθερή καθ’ όλη τη διάρκεια της ανάλυσης, στους 105oC και στους 980oC  αντίστοιχα. Ο έλεγχος του συστήματος και η καταγραφή των δεδομένων γίνεται με το λογισμικό Callidus 4.1 (Σχήμα 1).
[image: ]
Σχήμα 1. Διάγραμμα λειτουργίας Στοιχειακού Αναλυτή
Η βαθμονόμηση του στοιχειακού αναλυτή γίνεται πριν από κάθε σειρά αναλύσεων, με κατασκευή της καμπύλης βαθμονόμησης τουλάχιστον 3 σημείων, ενώ κατά τη διάρκεια της ανάλυσης πρέπει να παρεμβάλλονται, συνήθως ανά έξι άγνωστα δείγματα, ένα από τα πρότυπα δείγματα (πχ. κυστίνη) για τον έλεγχο της καλής λειτουργίας του οργάνου.  

Μέτρηση  N,C,H,S 
Τα στοιχεία C,N,H  και S  αναλύονται ταυτόχρονα με μία μέτρηση και με χρήση ενός δείγματος. Η αρχή λειτουργίας του στοιχειακού αναλυτή περιγράφεται με λεπτομέρεια στη συνέχεια: 
1. Ο στοιχειακός αναλυτής περιέχει ένα φούρνο καύσης, ο οποίος διατηρείται κατά την ανάλυση σε θερμοκρασία 980°C.  Στο φούρνο καύσης υπάρχει στήλη από χαλαζία,  η οποία περιέχει 2  καταλύτες που διευκολύνουν,  διαδοχικά,  την οξείδωση και αναγωγή του στερεού δείγματος.  Το οξειδωτικό τμήμα αποτελείται από CuO και το αναγωγικό τμήμα από Cu. 
2. Το ξηρό δείγμα εισέρχεται στο φούρνο, ενώ μία σταθερή ροή (80 ml/min) He  διαπερνάει το σύστημα.  Λίγα δευτερόλεπτα πριν το δείγμα εισέρθει στο φούρνο (θερμοκρασία 980°C),  το φέρον αέριο εμπλουτίζεται με καθαρό οξυγόνο, ώστε να επιτευχθεί ένα δυνατό οξειδωτικό περιβάλλον για την πλήρη οξείδωση / καύση του στερεού υλικού. 
3. Στο οξειδωτικό τμήμα του φούρνου (CuΟ)  επιτυγχάνονται κατά την οξείδωση του δείγματος στιγμιαίες θερμοκρασίες περίπου ίσες με 1800 οC.  Στη θερμοκρασία αυτή,  το στερεό δείγμα οξειδώνεται (oxidation) πλήρως στα αέρια CO2, H2O, NOx & SO3, σύμφωνα με την αντίδραση:
Δείγμα + O2  CO2+ H2O+ NOx + SO3
4. Στη συνέχεια,  τα αέρια αυτά εισέρχονται διαμέσου της αναγωγικής ζώνης (Cu)  στην οποία τα ΝΟx ανάγονται (reduction) σε N2 και το SO3 ανάγεται σε SO2.  
Cu + ΝΟx + SO3  CuΟ +N2 + SO2
5. Τελικά,  το αέριο μίγμα εξέρχεται από τη στήλη χαλαζία και εισέρχεται στη στήλη χρωματογραφίας που διατηρείται σε φούρνο σταθερής θερμοκρασίας 105οC. 
6. Τα αέρια διαχωρίζονται στη χρωματογραφική στήλη (GC column)  και στη συνέχεια ανιχνεύονται από ανιχνευτή θερμικής αγωγιμότητας (TCD),  ο οποίος είναι τοποθετημένος στην έξοδο της χρωματογραφικής στήλης.  Τα αέρια εξέρχονται της χρωματογραφικής στήλης με την σειρά: N2, CO2, H2O, SO2. 
8. Με τη χρήση προτύπων δειγμάτων, που έχουν γνωστή σύσταση σε N, H, S & C, βαθμονομείται το όργανο και εξάγεται γραμμική σχέση βαθμονόμησης. 
Μέτρηση Ο
Για την μέτρηση του στοιχειακού Ο χρησιμοποιούνται  διαφορετικοί καταλύτες.  Συγκεκριμένα,  η οργανική ένωση πυρολύεται προς CO  και το τελευταίο μετράται με χρήση διαφορετικής χρωματογραφικής στήλης και χρήση του TCD.  Η θερμοκρασία του φούρνου διατηρείται στους 1060 οC, ενώ δεν εγχέεται οξυγόνο κατά την εισαγωγή του δείγματος στο φούρνο, αφού αυτό δεν απαιτείται κατά την πυρόλυση.  Σε αντίθεση με την προηγούμενη ανάλυση,  το δείγμα τοποθετείται σε κάψα από άργυρο (Ag)  και όχι από κασσίτερο,  ενώ μία παγίδα  H2O  προηγείται της χρωματογραφικής στήλης, αφού στη συγκεκριμένη στήλη δεν πρέπει να εισέλθει νερό. 
Αναλυτικός προσδιορισμός
Τα αποτελέσματα εξάγονται άμεσα μέσω του λογισμικού Callidus 4.1. Για το κάθε πρότυπο ή άγνωστο δείγμα, πρέπει να γίνεται ακριβής μέτρηση του βάρους, που εισέρχεται στην κάψα από κασσίτερο. Τα αποτελέσματα εξάγονται σε %  επί ξηρού βάρους  (δηλ. %  ξ.β.).  Παράδειγμα, έστω για ένα δείγμα ότι εξάγουμε τα κάτωθι αποτελέσματα (σε % ξ.β.): 
C: 31%, Ν: 2%, Η: 7% 
Ο εμπειρικός χημικός τύπος που μπορεί να υπολογιστεί για το συγκεκριμένο δείγμα, αγνοώντας το Ο και το S αλλά και πιθανά άλλα στοιχεία σε μικρότερες ποσότητες, υπολογίζεται από το πηλίκο των ποσοστών των εν λόγω στοιχείων με το ατομικό βάρος του αντίστοιχου στοιχείου. Δηλαδή: 
C: 31/12 = 2.6 
N: 2/14 = 0,14
H: 7/1 = 7
Στη συνέχεια, διαιρώντας με την μικρότερη τιμή, δηλ. το 0,14, έχω την παρακάτω προσεγγιστική εμπειρική σχέση (χωρίς το Ο) για το συγκεκριμένο δείγμα, η οποία είναι: 
C 18.6NH50


Έμμεσος προσδιορισμός Ο
Το Ο μπορεί έμμεσα να προσδιοριστεί από τη διαφορά του αθροίσματος των στοιχείων C,N,H,S από την καύσιμη ύλη, δηλ. το άθροισμα της πτητικής ύλης και του μόνιμου άνθρακα [από 1ο εργαστήριο] (όλα σε επί % ξ.β.). 
Δηλαδή, 
Καύσιμη ύλη(% ξ.β.)= Πτητική ύλη (% ξ.β.)+Μόνιμος Άνθρακας (% ξ.β.)=100%- Τέφρα(% ξ.β.)
Ο (% ξ.β.) = (100-Τέφρα)(% ξ.β.) – C(% ξ.β.) - H(% ξ.β.) - N(% ξ.β.) - S(% ξ.β.) 
Γνωρίζοντας το ατομικό βάρος του Ο, και με τη μεθοδολογία που περιγράφηκε παραπάνω.
Βήματα πειράματος
1. Ποσότητα δείγματος (mg) τοποθετείται σε μια κάψα κασσίτερου. Το μέγεθος των δειγμάτων περιορίζεται από τη συνολική περιεκτικότητά τους σε άνθρακα, με αποτέλεσμα ο στοιχειακός αναλυτής να βελτιστοποιείται με τη χρήση 1–2 mg δείγματος και με μια συνολική περιεκτικότητα σε άνθρακα της τάξης των 80–200 μg. 
2. Ζυγίστε τις ποσότητες των προτύπων για τη βαθμονόμηση του οργάνου.  Η βαθμονόμηση θα είναι 3  σημείων και τα εύρη βάρους περίπου 0,5 και 1,5 και 2 mg (πρότυπη ουσία κυστίνη με συστάση σε N και C και H και S : 11,66 και 29,99 και 5,03 και 26,69 %)
5. Φορτώστε (load method) την κατάλληλη μέθοδο. 
6. Εισάγετε τα δεδομένα στο Sample Table  μέσω του προγράμματος Callidus 4.1. Σημειώστε απαραίτητα το βάρος του κάθε προτύπου και κάθε δείγματος,  όπως έχετε ήδη ζυγίσει στον αναλυτικό ζυγό. 
7. Ορίστε τα πρότυπα ως Std και τα άγνωστα δείγματα ως sample. 
8.  Ξεκινήστε την ανάλυση με “Start ”. 
10. Τα αποτελέσματα υπολογίζονται από το Callidus 4.1και εκφράζονται απευθείας σε
% επί ξηρού βάρους.
Ζητούνται:
1.    Η μέτρηση στον στοιχειακό αναλυτή βασίζεται στην αστραπιαία καύση. Ποια είναι τα επιμέρους στάδια της λειτουργίας του οργάνου; Βάλτε στην σωστή σειρά τα επιμέρους στάδια για να γίνει μια μέτρηση. (Διαχωρισμός/ Μέτρηση/ Οξείδωση-καύση/ Εισαγωγή δείγματος/ Καταγραφή/ Αναγωγή)

2.  Στη στοιχειακή ανάλυση χρησιμοποιείται μια χρωματογραφική στήλη απ’ όπου περνούν τα αέρια προϊόντα της καύσης  του δείγματος. Τα αέρια εξέρχονται της χρωματογραφικής στήλης με την σειρά: N2, CO2, H2O, SO2. Αυτό σημαίνει ότι συγκρατείται περισσότερο από τη στήλη χρωματογραφίας:
· Α. Το Ν2                        
· Β. Το CO2                       
· Γ. Το H2O               
· Δ. Το SO2

3.  Επιλέξτε το κατάλληλο δείγμα για βιολογική επεξεργασία και αιτιολογήστε την επιλογή σας και γιατί απορρίψατε τις υπόλοιπες επιλογές.
· Α. C: 65%, Η: 5%, Ν:0%, S: 0% και Ο: 10%
· Β. C: 40%, Η: 5%, Ν:0%, S: 25% και Ο: 10%
· Γ. C: 40%, Η: 5%, Ν:2%, S: 0% και Ο: 2%

4.  Στην στοιχειακή ανάλυση η ποσοτικοποίηση του C γίνεται με βάση:
· Α. Τον χρόνο εμφάνισης της 2ης κορυφής στο χρωματογράφημα                         
· Β. Το εμβαδόν της τελευταίας κορυφής στο χρωματογράφημα.                         
· Γ. Το συνολικό εμβαδόν όλων των κορυφών στο χρωματογράφημα.                         
· Δ. Το εμβαδόν της 2ης  κορυφής στο χρωματογράφημα.
  
5. Υπολογίστε τον εμπειρικό χημικό τύπο για όλα τα δείγματα (4 θεωρητικά-τιμές από eclass) για τα οποία σας δίνονται οι μετρήσεις (C,H,N,O) (σύνολο 4 δείγματα).

6.     Με βάση τα αποτελέσματα της στοιχειακής ανάλυσης των δειγμάτων σας   να γίνει υπολογισμός του λόγου C/N για όλα τα δείγματα (4 θεωρητικά) για τα οποία σας δίνονται οι μετρήσεις. Σχολιάστε την τιμή που υπολογίσατε, δεδομένου ότι η βέλτιστη τιμή για τη σχέση C/N είναι 20/1 έως 30/1 για τα περισσότερα οργανικά απόβλητα στην περίπτωση αερόβιας βιολογικής επεξεργασίας. Είναι κάποιο δείγμα κατάλληλο να χρησιμοποιηθεί ως έχει ή πρέπει να γίνει ανάμιξη 2 δειγμάτων? Ποια δείγματα θεωρείτε εσείς περισσότερο κατάλληλα για βιολογικές διεργασίες (χαρτί/πλαστικό/ζυμώσιμα/ΔΞΥΛ)?

7. Υπολογίστε τις κατάλληλες ποσότητες από  ΔΞΥΛ και Ζυμώσιμα προκειμένου να προκύψει ένα μίγμα με αναλογία C/N=25. (Οι υπολογισμοί γίνονται επί ξηρού). Ακολούθως μετατρέψτε τις ξηρές ποσότητες που βρήκατε σε ποσότητες με φυσική υγρασία λαμβάνοντας υπόψη την υγρασία των δειγμάτων όπως την βρήκατε στο 1 εργαστήριο. (Βοηθητικό υλικό για το ερώτημα:  Ξεκινήστε με την παραδοχή έστω πχ. 1 κιλό ξηρού υλικού Α που θα αναμίξω με Χ ποσότητα ξηρού υλικού Β για να προκύψει λόγος C/N=25. Οπότε το τελικό μίγμα θα είναι 1 κιλό Α+ Χ κιλά Β (ξηρό βάρος).)

